סגירת מעגל מרגשת: עדן חסון ומידד טסה משחררים את הדואט החדש והמצופה שלהם -  ״כולי תפילה״ שבו מארחים את ״פרחי ירושלים״

אחרי הצלחת הסינגלים האחרונים שכבשו את הרשתות ותחנות הרדיו, עדן חסון משחרר סינגל משותף מסקרן ומרגש עם הזמר מידד טסה בשם "כולי תפילה" שבו מארחים את ״פרחי ירושלים״ שחוגגים השנה 50 שנות פעילות.
השיר החדש הוא שיר נשמה וחיפוש דרך, המשלב בין אמונה, כאב ותקווה בצורה כנה וחשופה. עבור חסון וטסה, היצירה המשותפת מהווה סגירת מעגל אישית מיוחדת במינה- השניים מכירים עוד מתקופת התיכון. החיבור הזה בא לידי ביטוי גם במילות השיר שמדברות על המסע האישי שכל אחד מהם עבר מאז "כל אחד בשביל אותו אתה סללת, עם שחור לבן או ג'ינס". מתוך השוני והדרכים הנפרדות, הם נפגשים כעת כדי לזעוק יחד תפילה פנימית להכוונה, אמונה וקרבה.
עדן חסון משתף: את השיר יצרנו במטרה להראות שכל אדם יכול להיות מחובר לבורא בכל דרך שיבחר, בין אם הוא בחור חרדי הלובש שחור לבן וכיפה, ובין אם הוא בחור חילוני שלובש ג'ינס וטי-שרט. ובשיר - גם המילים, גם הכיוון המוזיקלי וגם הקליפ המיוחד מראים את העצמה של הביחד, גם כששני העולמות לא בדיוק דומים.
[bookmark: OLE_LINK3]עדן חסון, מהקולות הבולטים והאהובים במוזיקה הישראלית בשנים האחרונות, ממשיך לגעת בקהל דרך שירים אישיים וכנים שהופכים לפסקול של תקופה עבור רבים. עם עשרות להיטים, שיתופי פעולה עם אמנים מהשורה הראשונה והופעות סולד אאוט ברחבי הארץ - מקיסריה, דרך היכל מנורה ועד פארק הירקון - הוא הפך לאחד האמנים המובילים בישראל ולאחד השמות האהובים גם בקרב הקהילות היהודיות בארה״ב. 
מידד טסה, מהקולות המרגשים והאהובים במוזיקה היהודית-ישראלית, פרץ לתודעה כילד פלא וכבש דור שלם עם שירים שהפכו לפסקול הילדות של מאות אלפים. עם להיטים כמו "בן של מלך" ו"על נהרות בבל", אלבומים שהפכו לנכסי צאן ברזל, והופעות ברחבי הארץ ובקהילות היהודיות בעולם - הוא ביסס את מעמדו כאחד השמות המזוהים ביותר עם מוזיקה מזרחית של אמונה ונשמה. את הפרק הנוכחי פתח עם "רציתי לגדול", השיר האישי שבו סיפר לראשונה את סיפורו של הילד שרצה פשוט לגדול, ומאז הוא חוזר לקדמת הבמה עם שירים חדשים ושיתופי פעולה - וממשיך לרגש קהל שגדל על שיריו, עם הקול הייחודי שמחבר בין עולמות.

